Cercetarea artistică, în complementaritatea celei științifice Gabriel Obreja Cercetarea artistică, în complementaritatea celei științifice Ce reprezintă în esență o activitate de cercetare științifică la nivelul civilizației actuale ? O putem defini exact printr-o frază simplă, sau conceptul de cercetare științifică definește un fenomen complex și ramificat? Deși criteriile de definire a cercetării diferă în detaliu de la disciplină la disciplină, există totuși un grad larg de acord asupra a ceea ce ar trebui să se înțeleagă prin cercetare. Stabilirea criteriilor începe cu întrebări sau cu enunțul unor probleme care sunt relevante în contextul anchetei și care „...asigură metode adecvate cercetării dar și validitatea și fiabilitatea rezultatelor cercetării”1. Pentru a putea răspunde cât de cât obiectiv și cuprinzător la astfel de întrebări, poate ar trebui să stabilim care sunt motivele care declanșează o activitate de cercetare oarecare. La o analiză făcută mai pe larg, rezultă faptul că există câteva categorii destul de distincte de cauze care motivează inițial declanșarea anumitor implicări în activități de cunoaștere.  Una din cele mai vechi cauze favorizante sau determinante în declanșarea procesului de cercetare, este legată de starea de curiozitate manifestată de către cercetător. Deschiderea interesului poate fi legată uneori de presiunea unor obsesii legate de observarea unor fenomene la un moment dat, dar a căror înțeles nu s-a dezvăluit plenar sau care este de neînțeles în totalitate. Alteori curiozitatea este inițiată de o ”curiozitate” - respectiv de o ciudățenie, adică de ceva foarte specific, cu caracter frapant și surprinzător. De asemenea, cercetătorul este deseori atras de efectuarea unor analize asupra unui fenomen nou observat, care pare a-i confirma sau infirma unele teorii pe care le-a emis sau la care a aderat. Curiozitatea poate provoca și impune activități foarte diverse de cercetare în absolut toate domeniile de interes ale societății umane și presupune faptul că cercetarea ca atare „...implică deja o anumită așteptare”.2 Altfel spus, cercetarea presupune accederea la anumite recompense. 1 Schwab Michael & Borgdorff Henk, „Expoziția în cercetare artistică, Editarea artei în Academie”, Leyden Univerity Press, 2014, ISBN 978 90 8728 164 9, Pag.7 2 Balkema V. Anette, Slager Henk, „Cercetarea artistică”, Copyright Editions Rodopi B.V., Amsterdam/New York, NY, 2004, ISBN: 90-420-1097-5, Pag. 12 1 Cercetarea artistică, în complementaritatea celei științifice Gabriel Obreja  Altă cauză ce stă la baza cercetării o reprezintă necesitatea continuării unui proces de descifrare științifică deja început, dar care nu a ajuns la o finalitate. În această categorie se înscriu cu ușurință multe din cercetările de arheologie, cât și unele dintre cele care se ocupă cu astronomia.  A treia cauză este legată de orientările și caracteristicile cercetării științifice academice dezvoltate la nivel de studenți și doctoranzi, care se face întotdeauna pe baza unei strategii efectuată de către profesor împreună cu discipolii pe care îi coordonează, și care de cele mai multe ori se desfășoară tot într-un continuum analitic, canalizate în prelungirea altor cercetări anterioare sau aflate într-o relație de complementaritate cu acestea.  Altă cauză generatoare de activități de cercetare, este aceea în care anumite instituții științifice, anumite structuri guvernamentale sau diverse societăți comerciale, alocă anumite fonduri de cercetare spre studierea anumitor teme distincte, care nu sunt prin natura acestora opționale pentru cercetător. În aceste cazuri strategiile de cercetare sunt întodeauna programate de către comanditari, dar adaptabile la situații, putând merge până la reorientarea totală a direcției de analiză sau până la anularea totală a oricărei continuări a activității. În această categorie intră mai ales cercetările de explorare a spațiului extraterestru, dar bineînțeles că nu se rezumă la atât.  Fără a considera câtuși de puțin că lista este închisă, o altă cauză importantă care merită a fi menționată este aceea care se referă la procesele de cercetare generate de necesitatea studierii unor fenomene sau procese nou apărute, care duc la alterarea mersului bun al societății, și care impun găsirea unor soluții de rezolvare a disfuncțiilor nou apărute. La acest nivel se înscriu bine cercetările medicale, vulcanologice și meteorologice sau ale celor ce vizează disfuncții sociale. Cercetarea științifică s-a desfășurat de-a lungul timpului pe baza unor linii diriguitoare care urmăreau în special conținutul obiectiv al discursului și al concluziilor. În acord cu viziunea standard a cercetătorilor și a filozofilor de la mijlocul secolului al XX-ea, denumită simplist uneori ca "viziunea pozitivistă"3, comprehensiunea este în esență o cunoaștere propozițională, în care teoriile sunt seturi de propoziții, scrise într-o paradigmă teoretică. Pe astfel de coordonate teoriile trebuiesc testate în raport cu dovezile empirice descrise de un limbaj observațional, care trebuie să fie „neutru” 4, în raport cu teoriile și care să fie disponibil intersubiectiv. Ulterior, dezvoltarea cercetării la nivelul mecanicii cuantice a determinat o relativizare ce tinde a afecta chiar și imuabilitatea legilor specifice mecanicii clasice și a 3 Vetesse Angela, „Arta ca un proces de cunoaștere - forme de producere a cunoașterii”, Universita Iuav di Venezia, Sternberg press, 2013 ISBN: 9781934105931, Pag. 76 4 Ibidem, Pag. 76 2 Cercetarea artistică, în complementaritatea celei științifice Gabriel Obreja geometriei euclidiene. Teoriile relativiste au câștigat tot mai mult teren, iar această stare de fapt a generat o oarecare stare de confuzie sau mai degrabă de instabilitate și neîncredere la nivel științific. Pe un astfel de teren, raportarea la paradoxal a devenit poate principalul mod de implicare al oamenilor de știință contemporani în actul de cercetare, iar sofismele, dintre care multe sunt lipsite de orice legitimitate argumentativă, au năpădit atât interpretările făcute pe temeiuri epistemologice cât și pe cele empirice sau filozofice. Într-o lume a inexactităților concluzive se pare că este nevoie să se intervină ajutător și cu mijloace de analiză imprecise. Arta și cercetarea artistică reprezintă cel mai fin instrument imprecis și negeneralizat de care dispune omenirea, și tot arta reprezintă acea însușire specific umană, imposibil deocamdată de abordat de la nivelul altor specii vii sau de la cel al nivelul inteligenței artificiale, datorită faptului că arta se structurează prin intermediul unor fenomene tipic umane, care reunesc simultan: percepții senzoriale și conceptuale, descifrări semantice și trăiri afective. Arta nu reprezintă decât arareori un instrument capabil de a induce liniștea. Arta de bună calitate determină senzații de anxietate în fața unui sentiment de pierdere a certitudinii cuprinderii comprehensibile a ceea ce suntem și a ceea ce reprezintă întreg universul, cu tot ceea ce conține acesta la nivel material, energetic, informațional și spiritual. Arta ne cere în viziunea lui Carol Becker „..să nu ne bazăm pe certitudinile noastre”5, și să regândim lucrurile redefinindu-le în mod constant la nivel educațional. Poate tocmai de aceea, în prezent, învățământul de artă avansat la nivel postuniversitar, doctoral și post-doctoral se află într-un proces de dezvoltare vizibil la nivelul întregii Europe. În consecință devine un factor de urgență să explorăm și să definim cât mai cuprinzător ceea ce reprezintă termenul de „cercetare”6 în lumea artei. Activitatea artistică a fost și este aliniată de foarte multe ori la nivelul celei de cercetare științifică, orientată spre elucidarea unor fenomene sau procese care au putut pune în evidență existența și caracterul definitoriu al anumitor legi fizice sau chimice, a unor aspecte foarte variate ce țin de psihologie, de sociologie, de economie sau chiar de medicină. Nici măcar cercetarea militară nu a putut eluda unele din rezultatele cercetărilor artistice. În raport cu elementele de cauzalitate la care se raportează necesitatea cercetării științifice descrise și enumerate anterior, în urma unor analize atente, se poate constata faptul 5 Vetesse Angela, „Arta ca un proces de cunoaștere - forme de producere a cunoașterii”, Universita Iuav di Venezia, Sternberg press, 2013 ISBN: 9781934105931,Pag.15 6 Balkema V. Anette, Slager Henk, „Cercetarea artistică”, Copyright Editions Rodopi B.V., Amsterdam/New York, NY, 2004, ISBN: 90-420-1097-5, Pag. 9 3 Cercetarea artistică, în complementaritatea celei științifice Gabriel Obreja că nici activitatea de cercetare artistică contemporană nu este sau nu ar trebui să constituie o excepție de la regulă. Astfel, procesele de cercetare artistică izvorâte din curiozitate, au fost cele mai vechi manifestări de implicare prin cunoaștere în actul creativ din istoria omenirii. Fără nici o deosebire față de trecut, orice artist autentic este animat de o intensă frământare interioară, hotărât constant de a persevera în cunoașterea lucrurilor pe care le doar bănuiește că există, sau pe care le observă că apar ca fenomene noi. Nu există limite în ceea ce privește cercetarea din simpla dorință de cunoaștere, deoarece direcțiile de cercetare pe astfel de paliere se pot orienta către orice spectru de analiză, în special datorită flexibilității conceptuale specifice artei. Artiștii au fost mereu curioși să afle în ce măsură orice noutăți cu care au luat contact pot reprezenta o sursă favorabilă de modalități de sprijinire a actului lor creativ. Mai ales în perioada contemporană, cercetarea izvorâtă din simpla curiozitate se pliază perfect pe explozia tehnologică și informațională. Zilnic apar noi și noi concepte ce pot fi analizate și fructificate de către omul de artă, după cum apar extrem de multe dispozitive și materiale noi, care pot fi dizlocate din scopul lor utilitar și îndreptate spre cel creativ artistic. Calculatorul și imprimanta devin pentru muți dintre artiștii vizuali, surse nelimitate de explorare și de încercări. Dar acestea nu sunt decât două exemple care țin strict de inventarul instrumentarului contemporan. Cercetarea artistică poate merge însă în continuarea multor altor cercetări efectuate anterior deja, dar orientate spre explorarea altor orizonturi de cunoaștere sau de aplicare a cunoștințelor decât cele cunoscute deja. Consider,ca să dau un exemplu minor, că nu au fost studiate nici pe departe până la epuizare toate posibilitățile importante de combinare a cunoștințelor legate de descoperirile de tip Gestalt, a celor legate de modalitățile de abstractizare a mesajului plastic, a celor ce sondează subconștientul creatorului ori pe cel al contemplatorului, sau pe cele ce vin în continuarea cercetărilor legate de terapia prin artă. Prin moduri de implicare inteligentă, toate formele de cercetare artistică se pot înscrie în acțiunile de cercetare la nivel academic. Astfel, există o gamă nelimitată de teme de cercetare din perspectivă interpretativă, considerând că orice noutate științifică din orice domeniu, dar mai cu seamă din domeniul istoric și social, pot duce la reconsiderarea multora din tezele științifice anterioare. În acest sens, putem să facem referință la multe dintre studiile legate de anumite aspecte ce țin de istoria artei, de critică sau de filozofie, care prezintă unele lacune definitorii sau care s-au dovedit a fi doar simple ipoteze. Recunoașterea progresivă a rolului filozofic și al producerii de cunoaștere a artelor creative în cadrul societății și a civilizației contemporane, se impune a fi extinsă nu numai în interiorul acesteia ci și în afara disciplinei sale. Pentru a atinge un asemenea parametru de implicare în cercetare, 4 Cercetarea artistică, în complementaritatea celei științifice Gabriel Obreja implementarea practicilor de artă creativă în producția de cunoștințe și printr-un un mod de producție de cunoștințe, trebuie să se facă deja la nivelul domeniului educației artistice și al formării în domeniul cercetării,„... la un mod mai general prin abordări pedagogice adresate altor discipline, la toate nivelurile de cercetare din universități”7. Articularea unor astfel de conexiuni ar trebui să ofere cadre mai clare pentru cercetare cât și „...recăutarea de mijloace de antrenament în domeniul artelor creative”8. Revenind la cercetarea științifică de natură epistemologică, observăm că aceasta este elaborată cel mai des pe analiza raportului dintre cauză și efect prezentând un puternic caracter de dependență față de diverse fenomene simple sau complexe cu care se confruntă, dar care se lasă supuse observării. În fazele următoare, în acord cu analizele obiective și raționale efectuate la anumite momente date, savanții elaborează concepte, legi și postulate noi, cu caracter absolut general valabil, cel puțin până în momentul în care acestea se întâmplă uneori să fie anulate sau modificate datorită unor concluzii legate de anumite descoperiri științifice noi. Arta poate explora și dincolo de observabil și de demonstrabil, deoarece funcționează pe baza unor instrumente fenomenologice care nu se mărginesc la hotarul rațiunii. De aceea deseori arta se poate ghida după știință sau poate ghida știința după sine, într-un tandem sinergic. Rolul de apendice al artei în lumea științifică tinde să se transforme într-un organ, care cu timpul ar putea ajunge chiar la nivelul unuia vital. În domeniul cercetării științifice, se simte tot mai acut necesitatea extrapolării anchetei de la nivelul acelor lucruri sau fenomene care pot care pot fi măsurate exact, spre cele pe care le-am putea denumi intuitive, fără de care s-ar menține negarea multor beneficii generate de moduri moduri alternative de cercetare (Eisener 1997). Raportat la faptul că cercetarea artei creative în mod obișnuit este motivată și caracterizată de preocupări emoționale și implicit personale și subiective, aceasta își exercită acțiunea nu numai în virtutea ”...cunoștințelor explicite și exacte, dar și cea a cunoașterii tacite”9. Prin abordarea subiectivă a cercetării, se dezvoltă noi capacități de a aduce în prim plan (atunci când este cazul) diverse particularități care reflectă noile realități sociale de importanță evidentă sau a altora „... fie marginalizate fie nerecunoscute încă în practici și discursuri sociale stabilite”.10 „Pierre Bourdieu susține faptul că, cunoașterea tacită și logica alternativă a practicii stau la baza tuturor descoperirilor; și totuși funcționarea acestei logici este deseori scoasă din 7 Barett Estelle & Bolt Barbara, „Practica ca cercetare - Apropiere de ancheta cercetării creative”, I.B. TAURIS , New York, 2007, ISBN: 978 1 84511 432 9, pag.2 8 Ibidem, pag.3 9 Ibidem, pag.4 10 Ibidem, pag.4 5 Cercetarea artistică, în complementaritatea celei științifice Gabriel Obreja vedere pentru că este subsumată în logica rațională a conturilor discursive ale producției artistice”11. Cercetarea artistică contemporană la nivel instrumentalist se află pe cel mai fertil teren pe care s-a aflat vreodată; după cum am exemplificat anterior la un moment dat. În ceea ce privește cercetarea din perspectivă creativ/performativă, este demn de luat în seamă faptul că această orientare este aflată mai degrabă la începutul său de manifestare, deci sfera aceasta de explorare mai are de oferit foarte multe surprize și deschideri. În ceea ce privește cercetarea la cerere în sfera artistică, literatura contemporană de specialitate abundă de analize și referințe legate măcar de cercetarea industriilor creative. Atât designul în general cât și designul de produs, proiectează umanitatea într-o atmosferă materială tot mai specială. Dacă inginerii au creat utilul lumii contemporane, designerii au ajutat la amplificarea funcționalului și au creat frumusețea specifică a acesteia. Cercetarea în acest domeniu se pare că va fi sau ar trebui să fie una fără de sfârșit. Cercetarea artistică venită în întâmpinarea problemelor și a nevoilor societății este de fapt și cea mai importantă poate, pentru că aceasta nu duce doar la rezolvări de factură spirituală sau estetică, ci presupune chiar modelarea socială a civilizației contemporane și a celei viitoare. De aceea, la acest nivel se întrezărește mai distinct importanța caracterului etic și moral al artei și responsabilitatea uriașă pe care o are aceasta în angrenajul cultural și educațional actual. „Cercetarea presupune, de asemenea, o anumită responsabilitate etică în sensul de investigație pentru o mai bună înțelegere a lumii sau de dragul de a îmbunătăți lumea.” 12 Hank Slager întreabă retoric dacă „...acesta este sensul cercetării în contextul practicării artei.”13 Ar fi foarte trist dacă ar fi să ne îndoim de acest lucru, pentru că arta mai mult decât trebuie sau poate știința să o facă are datoria de fond de a sta la baza umanismului, și a tot ceea ce poate fi pozitiv în om. Cercetarea și activitatea artistică se subordonează mai degrabă filozofiei, neconducând neapărat spre adevărurile imuabile specifice cunoașterii epistemologice. De aceea, ca și în cazul tezelor filozofice de sorginte politică, cercetarea artistică poate pătrunde pe un teren alunecos specific utopiilor. Dar acest lucru nu trebuie să fie considerat neapărat ca fiind unul rău. Utopia schimbă deseori înțelesul general al lumii, prefigurând o posibilă formă de organizare a acesteia, ce merge spre atingerea idealului. Aceasta este legată de anumite dorințe secifice individului, dar care nu sunt similare cu cele ale tuturor celorlalți membri care 11 Barett Estelle & Bolt Barbara, „Practica ca cercetare - Apropiere de ancheta cercetării creative”, I.B. TAURIS , New York, 2007, ISBN: 978 1 84511 432 9, pag.4 12 Balkema V. Anette, Slager Henk, „Cercetarea artistică”, Copyright Editions Rodopi B.V., Amsterdam/New York, NY, 2004, ISBN: 90-420-1097-5, Pag. 12 13 Ibidem, pag.12 6 Cercetarea artistică, în complementaritatea celei științifice Gabriel Obreja compun colectivitatea. Această atitudine de visare a lumii este în aceiași măsură una arhaică legată de ontogeneză cât și una revoluționară. Dorința de a transforma lumea materială în raport cu o anumită credință individuală, care de asemenea reprezintă și o viziune a realității la nivelul unui colectiv restrâns, și care în același timp se află într-o poziție de alăturare prin juxtapunere față de vederile colectivului dominant,(...este o practică indiscutabil naivă, utopică, dar este și una care trebuie să fie promovată și sprijinită mai puternic, dacă specia trebuie să supraviețuiască)14. În măsura în care, arta trebuie să vină în continuarea necesităților societății în ansamblul său, utopia poate afecta caracterul universal al operei artistice, dar poate să dea culoare particulară unor manifestări artistice mai mult sau mai puțin atipice. Arta reprezintă o atitudine individuală sau colectivă, care prin instrumentele sale reprezentate de textură, formă, narațiune, culoare, sunet, mișcare sau orice altceva, poate să faciliteze traducerea intenției unui artist sau a mai multora, față de alți membri ai societății. Arta necesită mijloace complexe de cercetare și de structurare, deoarece abordează fenomene complexe, ce trec în lumea materială de la „corporal la necorporal ”.15 Prin caracterul sau oarecum „aerian”, utopia se apropie oarecum, prin dimensiunea viziunilor sale de terenul mitic și chiar de cel specific misticii. „Adevăratul artist ajută lumea prin revelarea adevărurilor mistice". Această afirmație făcută de către Bruce Nauman în 1967, a reapărut în anul 2009, postată la intrarea Pavilionului american, cu ocazia organizării celei de-a 53-a Bienale de la Veneția. Important este faptul de a defini clar ce anume reprezintă aceste "adevăruri mistice" 16 astăzi. Ceea ce sugerează Marco de Michelis în volumul „Arta ca un proces de cunoaștere” este că acestea trebuiesc concepute ca niște aspecte ”ascunse” ale realității. Prin intermediul artei, acestea pot fi făcute cunoscute într-un mod ce apelează la comprehensiune sau mai degrabă la intuiție. De Michelis sugerează să concepem aceste "adevăruri mistice" 17 ca pe anumite reprezentări "ascunse" ale realității, aspecte pe care arta le ajută din nou să devină vizibile. Ele se referă la viață însăși și puterea pe care arta o poate exercita asupra acesteia. Natura "mistică" depinde uneori de capacitatea revelatorie a producțiilor artistice de a ne transforma viața în experienţă. În viziunea filozofului german Robert Jauss, dimensiunile experienței artistice sunt segregate pe două direcții paralele:  Pe de o parte, vorbim despre poiesis - putere politică, care constă în capacitatea de formare a artei și de a elibera lumea de spasmele sale înfricoșătoare legate de existență, 14 Vetesse Angela, „Arta ca un proces de cunoaștere - forme de producere a cunoașterii”, Universita Iuav di Venezia, Sternberg press, 2013 ISBN: 9781934105931, Pag. 51 15 Ibidem, Pag. 51 16 Ibidem, Pag. 68 17 Ibidem, Pag. 68 7 Cercetarea artistică, în complementaritatea celei științifice Gabriel Obreja pentru a permite omului să-și satisfacă necesitatea esențială de a transforma lumea în locuința lui.  Pe de altă parte, vorbim despre aesthesis - „lucrarea de artă”, care reprezintă capacitatea artei de a reînnoi experiențele lumii, eliberând-o de obiceiurile cotidiene și de cele ale necesităților practice, acordându-i uneori libertăți cathartice. Privită din acest unghi, arta se constituie într-o formă de cunoaștere - „o experiență cognitivă -o descoperire a lumii făcută din minuni și surprize, de corp și de senzații”18. Cercetarea artistică prin caracterul polimorf al acesteia are importanță în securizarea diversității de percepere a vieții și a culturii. ”Cu zece ani în urmă ( raportat la anul 2009 -n.a.), am început să introducem artele vizuale pe tărâmurile tradiționale de interes ale Universității Iuav, a explicat Franco Rella într-un pasaj, afirmând că "prin foarte fragilitatea sa, pluralitatea limbilor străine(de artă) și motivația acestora reprezintă cea mai puternică armă pe care o avem împotriva tancurilor și a buldozerelor care urmăresc să aplatizeze diferențele pentru a reduce gândurile la un singur gând, pentru a întemnița nu numai trupurile, ci și mințile noastre "19. Cercetarea artistică trebuie să urmeze geografia polimorfă a realității și a imaginarului, fără alte limitări decât acelea pe care le impune bunul mers al societății la un moment dat. „Una dintre cele mai grave nenorociri care ar putea afecta tradiția în devenire a cercetării artistice este dacă ar trebui să fie înmănunchiată într-un singur format”20 Investigarea rațiunilor orientate spre încercarea menținerii demnității culturale în domeniul cercetării - pornind de la formele occidentale și până la cele asiatice, nu trebuie să facă obiectul de studiu al unei singure paradigme de analiză. Studiul artistic este capabil prin caracteristicile structurale ale artei să genereze concluzii foarte diferite asupra aceluiași fenomen studiat, stare de fapt care impune persistența în continuare a unei lumi artistice raportată conceptual la mai multe școli. Dar la fel ca oricare altă formă de cercetare din orice alt domeniu, și cea artistică trebuie să se dezică de impostură, sau de impunerea falsificării adevărului (în afara cazurilor legate de producțiile artistice cu caracter evident ludic), ce s-ar putea finaliza cu afectarea întregului ansamblu de concluzii corecte la care a ajuns omenirea prin activitatea sa plenară. În cele din urmă, cercetarea artistică ne poate spune câte ceva despre moștenirea noastră, despre viitorul nostru, dar și despre felul în care va trebui să facem față schimbărilor iminente ale culturii. 18 Vetesse Angela, „Arta ca un proces de cunoaștere - forme de producere a cunoașterii”, Universita Iuav di Venezia, Sternberg press, 2013 ISBN: 9781934105931, Pag. 68 19 Ibidem, Pag. 68 20 Michael Biggs&Henrik Karlsson, „Routledge Companion pentru cercetare în arte”, New York - Routledge, 2011, ISBN 0-203-84132-8, Pag. 24 8 Cercetarea artistică, în complementaritatea celei științifice Gabriel Obreja Filozofia este acea parte a implicării intelectuale a omului care poate duce atât la ambiguizare cât și la dezambiguizare, iar arta este cumva o aripă a filozofiei ce se constituie deseori într-un organism științific. „Ambii, și artiști și oamenii de știință intervin în lume, iar intervenția acestora poate viza un proces în care o realitate cauzală subiacentă, poate să facă lucruri sau să schimbe lucrurile deja existente”.21 Schimbările pot surveni ca urmare a supunerii sub observație a unor fenomene cu care cercetătorul se confruntă la modul direct, la nivelul complexului mediului înconjurător sau poate viza unele experimente care necesită anumite condiții mai speciale. Paolo Gabrolino consideră că adoptă o poziție modestă și empirică de comparare a cercetării artistice în raport cu demersurile artistice, considerând că știința produce credințe despre lumea sa prin mai multe feluri, cel mai important fiind cel al analizei de laborator, prin cercetarea unui fenomen, care nu există în mod natural, sau care nu există cel puțin la nivelul purității și al demonstrabilității care se poate obține între pereții unui laborator. Aproape în aceiași măsură, cercetarea artistică se poate desfășura foarte bine în condiții de explorare specifice unui mediu aseptic, paralel cu cel al vieții în care suntem incluși, dar fără a fi prezentă o discordanță de fond sau o incompatibilitate existențială între natură și știință. Rolul artei în societatea actuală devine tot mai important, cu o funcție clarificatoare, pe măsură ce noile deschideri de cunoaștere se diversifică, contribuind tot mai mult la structurarea cunoașterii de pe poziție paradoxală, în continuarea celei efectuate pe palierele specifice certitudinilor. De asemenea, arta trebuie să participe ajutător, cu tot ce-i stă la îndemână în acest al doisprezece-lea ceas de dinainte de dezastrul ecologic major la care este supus ansamblul biologic planetar, pe fundalul în care „Omenirea a devenit conștientă de limitarea ei de sine ca o specie exact atunci când a devenit atât de puternică încât a influențat echilibrul întregii vieți de pe pământ”22 Bibliografie Balkema V. Anette, Slager Henk, „Cercetarea artistică”, Copyright Editions Rodopi B.V., Amsterdam/New York, NY, 2004, ISBN: 90-420-1097-5 21 Vetesse Angela, „Arta ca un proces de cunoaștere - forme de producere a cunoașterii”, Universita Iuav di Venezia, Sternberg press, 2013 ISBN: 9781934105931, Pag. 78 22 Wark McKenzie, „ Intelectul general - Douăzeci și unu de gânditori pentru secolul douăzeci și unu”, K: 6 Meard Street, London W1F0EG, 2011, ISBN 971-1-78663-181-6, Pag. 119 9 Cercetarea artistică, în complementaritatea celei științifice Gabriel Obreja Barett Estelle & Bolt Barbara, „Practica ca cercetare - Apropiere de ancheta cercetării creative”, I.B. TAURIS , New York, 2007, ISBN: 978 1 84511 432 9 Michael Biggs&Henrik Karlsson, „Routledge Companion pentru cercetare în arte”, New York - Routledge, 2011, ISBN 0-203-84132-8 Schwab Michael & Borgdorff Henk, „Expoziția în cercetare artistică, Editarea artei în Academie”, Leyden Univerity Press, 2014, ISBN 978 90 8728 164 9 Vetesse Angela, „Arta ca un proces de cunoaștere - forme de producere a cunoașterii”, Universita Iuav di Venezia, Sternberg press, 2013, ISBN: 9781934105931 Wark McKenzie, „ Intelectul general - Douăzeci și unu de gânditori pentru secolul douăzeci și unu”, K: 6 Meard Street, London W1F0EG, 2011, ISBN 971-1-78663-181-6 10 